**Csongrád Város Jegyzőjétől**

***Száma:*** Szo-11-8/2020 ***„M”***

***Témafelelős:*** Vinczéné Dudás Katalin

**ELŐTERJESZTÉS**

**Csongrád Városi Önkormányzat Képviselő-testület**

**2020. február 20-ai ülésére**

***Tárgy:*** *Javaslat: „A települési támogatás megállapításának, kifizetésének, folyósításának, valamint felhasználásának ellenőrzéséről” szóló új önkormányzati rendelet megalkotására.*

**Tisztelt Képviselő-testület!**

A területi közigazgatási reform keretében, a járási hivatalok 2013. évi megalakulásával a szociális ellátások rendszere átalakításra került. Az állam és az önkormányzat segélyezéssel kapcsolatos feladatai élesen kettéváltak.

A kötelezően nyújtandó ellátások (ápolási díj, időskorúak járadéka, közgyógyellátás, aktív korúak ellátása, egészségügyi szolgáltatásra való jogosultság, stb.) a járási hivatalok, míg a jövedelemkompenzáló, kiegészítő juttatások (települési támogatás) a települési önkormányzatok hatáskörébe kerültek.

A szociális igazgatásról és szociális ellátásokról szóló 1993. évi III. törvény (a továbbiakban: Szt.) 132.§ (4) bekezdés g) pontja szerint: "**Felhatalmazást kap a települési önkormányzat, hogy rendeletben szabályozza**

***g)* a települési támogatás keretében nyújtott ellátások jogosultsági feltételeit, valamint az ellátások megállapításának, kifizetésének, folyósításának, valamint felhasználása ellenőrzésének szabályait."**

Az Szt. 45.§ (1) bekezdése szerint:"A képviselő-testület az e törvény rendelkezései alapján nyújtott pénzbeli és természetbeni ellátások kiegészítéseként, önkormányzati rendeletben meghatározott feltételek alapján – pénzbeli vagy természetbeni formában – települési támogatást nyújt. Települési támogatás keretében nyújtható támogatás különösen

*a)* a lakhatáshoz kapcsolódó rendszeres kiadások viseléséhez,

*b)* a 18. életévét betöltött tartósan beteg hozzátartozójának az ápolását, gondozását végző személy részére,

*c)* a gyógyszerkiadások viseléséhez,

*d)* a lakhatási kiadásokhoz kapcsolódó hátralékot felhalmozó személyek részére.

(3)A képviselő-testület a létfenntartást veszélyeztető rendkívüli élethelyzetbe került, valamint az időszakosan vagy tartósan létfenntartási gonddal küzdő személyek részére rendkívüli települési támogatást köteles nyújtani.

(4) Rendkívüli települési támogatásban elsősorban azokat a személyeket indokolt részesíteni, akik önmaguk, illetve családjuk létfenntartásáról más módon nem tudnak gondoskodni, vagy alkalmanként jelentkező többletkiadások– így különösen betegséghez, halálesethez, elemi kár elhárításához, a válsághelyzetben lévő várandós anya gyermekének megtartásához, iskoláztatáshoz, a gyermek fogadásának előkészítéséhez, a nevelésbe vett gyermek családjával való kapcsolattartásához, a gyermek családba való visszakerülésének elősegítéséhez kapcsolódó kiadások– vagy a gyermek hátrányos helyzete miatt anyagi segítségre szorulnak."

A Szt. a települési támogatásra vonatkozó jogosultsági feltételek tekintetében nem tartalmaz korlátozást.Az önkormányzat jogköre teljes mértékben eldönteni, hogy milyen célokra, milyen jogosultsági feltételek mellett, mekkora összegű támogatást nyújt.

A jogosultsági feltételek meghatározásának korlátai, hogy

– azoknak kapcsolódnia kell az ellátás céljához,

– összhangban kell lennie a Szt. általános szabályaival,

– nem ütközhetnek a hatályos magyar jogszabályokba.

A jogosultsági feltételek nem tartalmazhatnak valamely társadalmi csoport tekintetében hátrányos megkülönböztetést.

A rendelet megalkotása során az Szt.4.§-ában meghatározott definíciók – pl. *jövedelem, család, közeli hozzátartozó, háztartás, kereső tevékenység* stb. - alkalmazása kötelező jellegű.

Az Szt. felhatalmazása alapján és a fentiek figyelembe vételével a Képviselő-testület megalkotta "*A települési támogatás megállapításának, kifizetésének, folyósításának, valamint felhasználásának ellenőrzéséről*” szóló 5/2015.(II.23.) önkormányzati rendeletét, mely **2015. március 01. napjától hatályos.** Ezen rendelet rövidítése a továbbiakban: R.

A települési támogatás egyes jogcímeinek szabályozása során a képviselő-testület eltérő jövedelmi és egyéb jogosultsági feltételeket határozott meg. A támogatás nyújtható eseti vagy rendszeres jelleggel is.

Eseti jellegű:

– rendkívüli települési támogatás,

– gyermek születéséhez,

– fogyatékos gyermek családjának,

– agyhártyagyulladása elleni védőoltáshoz,

– temetési költségekhez nyújtott települési támogatás.

Havi rendszeres jellegű:

– időszaki rendkívüli,

– lakhatáshoz kapcsolódó,

– időszakos gyógyszer,

– nyári szünidei gyermekétkeztetés támogatására nyújtott települési támogatás.

A különböző jogcímen megállapított támogatások összege is eltérő. A havi rendszerességgel nyújtott települési támogatás esetében a felső korlát az öregségi nyugdíj mindenkori legkisebb összegét (28.500,- Ft) az Szt. 45. § (7) bekezdés értelmében nem haladhatja meg.

**Az állam és az önkormányzat segélyezéssel kapcsolatos feladatainak szétválasztása mellett a finanszírozás is megváltozott.**

A központi költségvetésben a helyi szociális feladatok ellátására támogatás azon önkormányzatok részére biztosított, amelyek esetében az egy főre jutó adóerő képesség nem haladja meg a költségvetési törvényben meghatározott jövedelemhatárt.

2017.óta az egy főre jutó adóerő képességünk meghaladja a központi költségvetésben meghatározott értékhatárt, így állami normatívára nem jogosult az önkormányzat. A segélyezés finanszírozását a helyi iparűzési adó biztosítja.

**Tisztelt Képviselő-testület!**

Az elmúlt időszakban bevezetett családvédelmi akcióterv, a minimálbér/garantált bérminimum folyamatos emelkedése, a családi adókedvezmény és egyéb adószabályok változásai mind-mind a gyermekvállalás ösztönzését, a családok jobb megélhetését kívánják biztosítani **állami szinten**.

Az önkormányzatok felelőssége a helyi közösség szociális biztonságának elősegítése, megtartása **helyi szinten**. Ennek érdekében a képviselő-testület folyamatosan figyelemmel kíséri a város lakosságának szociális helyzetét, jogalkotó tevékenysége keretében módosításokat, kiegészítést, új ellátások bevezetését, illetve az elavult rendelkezések hatályon kívül helyezését kezdeményezi.

**2015. március 1-je óta a képviselő-testület 14 alkalommal tett javaslatot a rendelet módosítására, kiegészítésére az alábbi okok miatt:**

– a jogosultsági jövedelemhatár felemelése a folyamatosan növekvő minimálbér/garantált bérminimum emelkedés miatt,

– a támogatás összegének megemelése a hatékonyabb segítségnyújtás, értékállóság megőrzése érdekében,

– a támogatás összegének differenciálása (a különböző jövedelmi helyzetekre tekintettel),

– egyéb jogosultsági feltételek módosítása.

Megszüntetett települési támogatások:

– lakbértámogatás előrefizetős villany/gázóra felszerelést vállaló bérlők részére (2016.január 01-től),

– bölcsődés gyermek közétkeztetéséhez nyújtott települési támogatás (2015. szeptember 01-től),

– bárányhimlő elleni védőoltáshoz nyújtott települési támogatás (2019. szeptember 01-től).

Utóbbi két támogatási forma megszüntetésére azért került sor, mert központi szabályozás kötelezővé tette a bárányhimlő elleni védőoltást illetve ingyenesen kell biztosítani az intézményi gyermekétkeztetést a bölcsődében, mini bölcsődében, azon gyermekek esetében ahol, az egy főre jutó havi jövedelem összege nem haladja meg a kötelező legkisebb munkabér személyi jövedelemadóval, munkavállalói, egészségbiztosítási és nyugdíjjárulékkal csökkentett összegének 130%-át. Így okafogyottá vált a helyi rendeletben való szabályozásuk.

Újonnan bevezetett támogatási formák:

– 60 literes hulladékgyűjtő edényzet vásárlásához nyújtott települési támogatás (2016. március 01-től)

– nyári szünidei gyermekétkeztetéshez nyújtott települési támogatás (2016. június 15-től),

– rendszeres gyermekvédelmi kedvezményhez kapcsolódó települési támogatás (2019. augusztus 1-től),

– agyhártyagyulladás elleni védőoltáshoz nyújtott települési támogatás (2019. szeptember 01-től).

A családvédelmi akciótervben foglalt támogatásokon, kedvezményeken túl helyi szinten is kiemelt prioritást élveznek a gyermeket vállaló, nevelő családok. A képviselő-testület mindezek érdekében többször is módosította a rendeletét.

Jelenleg az alábbi támogatási formákat vehetik igénybe a kisgyermekes családok:

– gyermek születéséhez nyújtott települési támogatás,

– agyhártyagyulladás elleni védőoltáshoz nyújtott települési támogatás,

– fogyatékos gyermek családjának nyújtott települési támogatás,

– nyári szünidei gyermekétkeztetés támogatására nyújtott települési támogatás,

– rendszeres gyermekvédelmi kedvezményhez kapcsolódó települési támogatás.

A gyermek születéséhez nyújtott települési támogatás több alkalommal is módosításra került. 2020. január 01. napjától a jövedelmi feltételek vizsgálata megszűnt, a támogatás összege 40.000 Ft-ról 50.000 Ft-ra emelkedett. A fogyatékos gyermek családjának nyújtott támogatás esetében az érintett gyermekek életkora került megemelésre 6-ról 16 évre a támogatási összeg változatlanul hagyása mellett (40.000 Ft/gyermek/év).

A lakhatáshoz kapcsolódó támogatási formák (fűtési és lakbértámogatás) is több alkalommal is módosításra került. Egyrészt megemelésre került a jövedelemhatár, másrészről a szűkítő korlátot jelentő %-os arány - mint jogosultsági feltétel- eltörlésre került, annak érdekében, hogy minél több rászoruló családnak segíteni tudjunk. Harmadrészt a szociális bérlakásokban az előrefizetős mérőórák felszerelésének feltétele, hogy külön jogszabályban meghatározott támogatási formában részesüljön az ügyfél (pl. lakhatáshoz kapcsolódó támogatás, rendszeres gyermekvédelmi kedvezmény stb.)

A temetési költségekhez nyújtott települési támogatás jövedelemhatára és összege is felemelésre került (20.000 Ft-ról 28.500 Ft-ra).

A jogalkotásról szóló 2010. évi CXXX. tv. 2.§-a értelmében a **jogszabály tervezetét a magyar nyelv szabályainak megfelelően, világosan, közérthetően és ellentmondásmentesen kell megszövegezni.** A megszövegezésnél figyelemmel kell lenni arra, hogy az más jogszabállyal azonos tartalmú ne legyen, azt ne ismételje meg, elkerülve ezzel az esetleges párhuzamos szabályozást.

Tekintettel arra, hogy az elmúlt 5 évben 14 alkalommal került módosításra, kiegészítésre a rendelet több paragrafusa is, a szociális ügyekkel foglalkozó iroda indokoltnak tartja egy új egységes, világos és közérthető rendelet megalkotását, megtartva a régi rendelet jelentősebb elemeit és hatályon kívül helyezve az elavult, megszüntetett rendelkezéseket.

**Tisztelt Képviselő-testület!**

Az Szt. 2. §-a szerint a szociális ellátás feltételeinek biztosítása - az egyének önmagukért és családjukért, valamint helyi közösségeknek a tagjaikért viselt felelősségen túl- az állam központi szerveinek és a helyi önkormányzatoknak a feladata.

A fentiekben felsorolt okok miatt kérem a Tisztelt Képviselő-testületet, hogy alkossa meg új, egységes rendeletét a települési támogatás megállapításának, kifizetésének, folyósításának, valamint felhasználásának ellenőrzéséről.

**A város lakosságának szociális helyzetét figyelembe véve javaslom, hogy a képviselő-testület az alábbi települési támogatások megállapítását szabályozza:**

– rendkívüli települési támogatás,

– lakhatáshoz kapcsolódó rendszeres kiadások viseléséhez nyújtott települési

 (lakbértámogatás, fűtési támogatás),

– gyermek születéséhez nyújtott települési támogatás,

– fogyatékos gyermek családjának támogatása,

– agyhártyagyulladás elleni védőoltáshoz nyújtott települési támogatás,

– nyári szünidei gyermekétkeztetés támogatására nyújtott települési támogatás,

– rendszeres gyermekvédelmi kedvezményhez kapcsolódó települési támogatás

– temetési költségekhez való hozzájárulás,

– gyógyszer kiadások viseléséhez nyújtott települési támogatás.

**A tervezet 1. §, 2. §, 3. §, 4. §-aiban** javaslatot teszek a rendelet céljának a meghatározására, **a rendelet hatályára, a hatáskör gyakorlására, illetve a fentiekben ismertetett rendeletalkotási kötelező szabályok betartása mellett az eljárási szabályokra.**

A hatásköri szabályok vonatkozásában kiemelném, hogy a rendelet tervezet a szociális ügyekért felelős bizottsághoz ruházza a jövőben is a települési támogatás során az egyedi méltányosság gyakorlását.

**Az eljárási rendelkezések közül a tervezet rendelkezést tartalmaz arra vonatkozóan, hogy a döntés előkészítés során a hivatal szervezeti egysége a megalapozott döntés érdekében a jogosulatlan, rosszhiszeműen igénybe vevők kiszűrése érdekében milyen eljárásokat lenne köteles követni.**

(Például: környezettanulmány készítése; környezettanulmány elkészítésében a Családsegítő Szolgálat szükség szerint felkérhető, közreműködtethető; az ügyfél által benyújtott igazolások, nyilatkozatok ellenőrzésének módjára tartalmaz javaslatokat, így pl.: a Nemzeti Adó- és Vámhivatal megkeresése, személyi adat lakcímnyilvántartó szervezet megkeresése, Magyar Államkincstár, Szociális Ellátások Nyilvántartási Rendszerének felhasználása, a munkáltató megkeresése).

**A tervezet az ügyfelek részére is tartalmaz az eljárás során könnyebbséget**. Ha a tárgyi évi kérelméhez már a rendelet előírásainak megfelelően benyújtotta például a tárgyi évi nyugdíjáról szóló igazolást; vagy álláskereső esetén az ellátásáról, vagy regisztrációról a munkaügyi központ illetékes kirendeltsége által kiadott előző havi igazolást, határozatot; vagy gyermekelhelyezés, ideiglenes elhelyezés és gyámrendelés tárgyában hozott bírósági, vagy gyámhivatali határozatot, akkor új igazolást az új kérelméhez már nem kell benyújtania.

**A rendelet tervezet szerinti szociális rászorultságtól függő települési támogatások**:

**A rendkívüli települési támogatás** esetében a jelenleg hatályos R. feltételrendszerét, támogatási összegét javaslom megtartani az új rendeletben is.

Rendkívüli települési támogatás a tervezet szerint élelmiszerre, a mindennapi életvitelt negatívan befolyásoló nem tervezhető körülmény megoldására, létfenntartást veszélyeztető helyzetbe került személynek lenne nyújtható. Az eseti jelleggel nyújtott rendkívüli települési támogatás összegénél javaslom, hogy az 2.000,- Ft-nál kevesebb összegben ne legyen meg-állapítható, maximális összege legfeljebb 28.500,- Ft legyen.

A rendkívüli települési támogatást eseti jelleggel legfeljebb tárgyévben 3 alkalommal lehessen megállapítani, indokolt esetben ettől bizottság javaslatára szükséges eltérni.

A havi rendszerességgel megállapított rendkívüli települési támogatás időtartamára javaslom, hogy továbbra is legfeljebb 3 hónap legyen. Fontosnak tartom azon körülményt szabályozni, hogy a rendkívüli települési támogatásnál a család szociális helyzete, a támogatás gyakorisága a család rászorultságának egységében kerüljön vizsgálatra – tervezet 6. § (4) bekezdése.

A rendkívüli települési támogatásnál bizonyos élethelyzeteket is meghatároz a rendelet tervezet 7. §-ban, melyhez kötötten nyújtható rendkívüli települési támogatás. A javaslat itt magasabb egy főre jutó családi jövedelemhatár megállapítását javasolja.

A rendkívüli települési támogatás hatáskör gyakorlója a polgármester, de bizonyos létfenntartást veszélyeztető, rendkívüli élethelyzetekben, mint például:

– tartós betegség, vagy rokkantság miatti jelentős jövedelem kiesés, vagy

– lakhatást biztosító épületben természeti csapás, földrengés, víz, vihar, jégeső, rendkívüli mértékű csapadék, tűz jelentős kárt okozott, vagy

– nagyobb összegű váratlan kiadását vagy havi 15.000 Ft feletti társadalombiztosításba be nem fogadott gyógyszer, illetve gyógyászati segédeszköz, étrend kiegészítő készítmény kiadását önerőből nem tudja kiegyenlíteni vagy,

–a kérelmező családjában baleset miatt súlyos egészségügyi károsodás, anyagi kár bekövetkezése esetén a jövedelemtől **a bizottság jelentős** mértékben legfeljebb 50%-kal, egyedül élő esetén 80%-kal (el is térhetne méltányosságból, soron kívüli eljárás keretében). Természetesen abban az esetben, ha a bizottság véleményének kikérése késedelemmel járna és ez a kérelmező életét vagy testi épségét, egészségét veszélyeztetné, vagy egyéb más súlyos elháríthatatlan kárral járna, a polgármester a bizottság véleményének kikérése nélkül is haladéktalanul dönthetne a támogatás megállapításáról – rendelet tervezet 7. § (3) bekezdés.

**Lakhatáshoz kapcsolódó rendszeres kiadások viseléséhez nyújtott települési támogatás**.

 A tervezet szerint e települési támogatás formái a lakbér- és a fűtési támogatás.

Lakbértámogatást önkormányzati bérlakásban élő kérelmezőnek lehet megállapítani a tervezet szerint, amennyiben a kérelmező családjában az egy főre jutó havi jövedelem nem haladja meg az öregségi nyugdíj mindenkori legkisebb összegének 500%-át (142.500,- Ft).

A támogatás folyósítási ideje 12 hónap. **Javaslom, hogy a támogatás összege egységesen havi 2.000,- Ft** összegben legyen meghatározva és a hivatal bérlakás üzemeltetési számlájára kerüljön utalásra tárgyhót követő hónap 5. napjáig.

„A villamos energiáról szóló 2007. évi LXXXVI. törvény egyes rendelkezéseinek végrehajtásáról” szóló 273/2007. (X.19.) Kormányrendelet 30. § (1) bekezdése, valamint „A földgázellátásról szóló 2008. évi XL. törvény rendelkezéseinek végrehajtásáról” szóló 19/2009. (I.30.) Kormányrendelet 56. § (1) bekezdése szerint a lakásfenntartási támogatásban részesülő személy védendő fogyasztónak minősül, tehát a lakhatási célra nyújtott települési támogatásban részesülő személy is védendő fogyasztó.

A védendő fogyasztókat egyéb kedvezmények mellett megilleti az előrefizető mérőhöz való jog, számukra azt térítésmentesen kerül felszerelésre.

Az előrefizetős mérőórák felszerelése óta megszűnt a bérlakásban élők áram- és gázdíj tartozásai, mert a felhasználni kívánt energiáért előre kell fizetni és a fogyasztó csak a kifizetett energiamennyiséget tudja így felhasználni.

A **fűtési támogatás** adható annak a kérelmezőnek, akinek háztartásában az egy főre jutó havi jövedelem nem haladja meg az öregségi nyugdíj mindenkori legkisebb összegének 250%-át (jelenleg 71.250,- Ft), egyszemélyes háztartás esetén az öregségi nyugdíjminimum 300%-át (jelenleg 85.500,- Ft). Atámogatástfűtési idényben novembertől áprilisig javaslom folyósítani havi 3.000,- Ft, egyedül élő estén 3.500,- Ft összegben, tűzifa esetén a támogatás mértéke 1,5 erdei m3 tűzifa– a **tervezet 10.§-a szerin**t.

**A tervezet 11. §-ában** azon körülmények kerülnek meghatározásra, amelyek vonatkozásban nem jogosult a kérelmező a lakhatáshoz kapcsolódó rendszeres kiadások viseléséhez nyújtott települési támogatásra (aki albérlőt tart, vagy más módon hasznosítja a lakását, akinek lakásbérleti, vagy tulajdonjogára vonatkozóan tartási, életjáradéki, vagy öröklési szerződés áll fenn, vagy aki a bérleti szerződésben vállalt rendeltetésszerű, lakáshasználattal kapcsolatos szabályokat, vagy az emberi együttélés szabályait nem tartja be).

**A tervezet 12. §-a, illetve 13. §-a** **gyermek születéséhez nyújtott települési támogatásra és fogyatékos gyermek családjának nyújtott települési támogatásra** való jogosultságot szabályozza. Mindkét települési támogatás esetében a jelenleg hatályos R. feltételrendszerét, támogatási összegét javaslom megtartani (születési támogatás gyermekenként 50.000,-Ft, fogyatékos gyermek támogatása:40.000 Ft). Születési támogatásnál 2020. január 01. napjától a jövedelemhatár - mint jogosultsági feltétel vizsgálata- eltörlésre került, a jogosultság egyéb feltétele, hogy a kérelmezőnek a kérelem benyújtását megelőző 6 hónapban Csongrádon állandó lakóhellyel vagy a kérelem benyújtását megelőző 12 hónapban tartózkodási hellyel kell rendelkeznie.

 Ezen rendelkezéssel a környékben élő „trükközőket” szeretnénk az ellátásból kizárni annak érdekében, hogy csak azok a fiatalok részesülhessenek ebben a támogatásban, akik Csongrádon élnek vagy tartózkodási hellyel rendelkeznek.

Fogyatékos gyermek családjának nyújtott települési támogatás. A tervezet szerinti annak a fogyatékos gyermeket nevelő családnak nyújtható, ahol a testi, érzékszervi, értelmi fogyatékos (értelmileg akadályozott), vagy autizmussal élő, vagy halmozottan sérült gyermek a 16 életévétnem töltötte be, sajátos nevelési igénye miatt korai fejlesztésben részesül, nevelése a köznevelés keretein belül integrált óvodai, iskolai, illetve szegregált, gyógypedagógiai óvodában/iskolában valósul meg, valamint a családban az egy főre jutó havi jövedelem összege nem haladja meg az öregségi nyugdíj mindenki legkisebb összegének az 500%-át (jelenleg 142.500 Ft).

A fogyatékosság tényét és a sajátos nevelési igényének megfelelő ellátását, annak korai fejlesztésben, óvodai /iskolai nevelésben való megvalósulását a kérelmezőnek igazolnia kell a Fővárosi Pedagógiai Szakszolgálat (Hallás-, Látás-, Mozgásvizsgáló) Szakértői Bizottságai, vagy Csongrád Megyei Pedagógiai Szakszolgálat Szakértői Bizottsága, vagy a Csongrád Megyei Pedagógiai Szakszolgálat Csongrádi Tagintézménye által kiállított szakértői vélemények csatolásával.

**A tervezet 14.§-ban az agyhártyagyulladás elleni védőoltás támogatására kívánok javaslatot tenni.**

Javaslom, hogy a jelenleg hatályos R. ezen ellátására vonatkozó jövedelem és egyéb feltételrendszer átemelésre kerüljön az új rendeletbe az alábbiak szerint:

Az agyhártyagyulladás elleni védőoltás támogatására nyújtott települési támogatásra jogosult az a kérelmező:

 - aki a kérelem benyújtásakor és azt megelőző 6 hónapban Csongrád városban lakóhellyel rendelkezik és életvitelszerűen lakóhelyén él,

- az egy főre számított havi családi jövedelme nem haladja meg az öregségi nyugdíj mindenkori legkisebb összegének 450%-át (jelenleg128.250 Ft),

- aki házi gyermekorvosi igazolással tanúsítja, hogy az első oltóanyag már beadásra került a gyermek 3-4 hónapos kora között,

- aki Csongrád város közigazgatási területén működő gyógyszertári igazolást csatol be a (Menningococcus B elleni) Bexsero oltóanyag költségéről.

A támogatás összege a 2. számú oltóanyag teljes költsége, legfeljebb 30.000 Ft/db.

Az oltóanyag költsége átutalásra kerül a kérelmező által választott gyógyszertár számlájára.

 **A tervezet 15-16. §-a nyári szünidei gyermekétkeztetéshez, valamint a rendszeres gyermekvédelmi kedvezményhez kapcsolódó települési támogatást szabályozza.**

Javaslom, hogy a jelenleg hatályos R. ezen ellátására vonatkozó feltételrendszere is átemelésre az új rendeletbe.

A rendszeres gyermekvédelmi kedvezményre jogosult gyermekek részére a nyári szünet időtartamára a szülő/törvényes képviselő kérelmére a déli meleg főétkezést valamennyi munkanapon ingyenesen biztosítja az önkormányzat. A déli meleg főétkezés támogatási összege legfeljebb a mindenkori központi költségvetési törvényben a rászoruló gyermekek intézményen kívüli szünidei étkeztetését biztosító feladatellátás eseti összegével azonos (2019. évben 342 Ft/nap/gyermek).

A rendszeres gyermekvédelmi kedvezményben részesülő családok tárgyév augusztus hónapjában 6.000,- Ft/hátrányos helyzetű gyermek esetén 6.500,- Ft összegű pénzbeli támogatásban részesülnek az államtól. Helyi szinten az önkormányzat ezt az összeget egészíti ki gyermekenként 3.000-5.000,- Ft összegű élelmiszervásárlási utalvánnyal.

**A tervezet 17.§-ban a temetési költségekhez való hozzájárulásra kívánok javaslatot tenni**. A rendelet tervezet ezen része a jelenleg hatályos önkormányzati rendelettel megegyező.

Települési támogatás állapítható meg a temetési költségekhez való hozzájárulás címén, annak

a személynek, aki az elhunyt eltemetéséről gondoskodott, és a családjában az egy főre jutó havi jövedelem nem haladja meg az öregségi nyugdíj mindenkori legkisebb összegének 300%-át (jelenleg 85.500,- Ft). A támogatás összege az öregségi nyugdíj mindenkori legkisebb összege (28.500,- Ft).

 A szociális ügyekkel foglalkozó bizottság a fenti jövedelemhatártól 50%-kal méltányosságból eltérhet, ha a kérelmező különös méltánylást érdemlő élethelyzetben került (az elhunyt gyermekkorú, vagy az elhunyt halálát közlekedési baleset okozta, vagy ha a kérelmező a kérelem benyújtását megelőző 12 hónapban más személy eltemettetéséről is gondoskodott).

**A rendelet tervezet 18. §-a gyógyszer kiadások viseléséhez nyújtott települési támogatás**.

A tervezetben a család egy főre jutó havi jövedelme mellett jogosultsági feltételként a tervezet tartalmazza annak vizsgálatát, hogy a gyógyszerszükséglet milyen mértékben köti le a család jövedelmét.

Gyógyszerkiadások viseléséhez nyújtott települési támogatásra jogosult

a) Az a szociálisan rászorult személy, akinek családjában az egy főre jutó havi jövedelem az öregségi nyugdíj mindenkori legkisebb összegének 275%-át (jelenleg 78.375,- Ft) nem haladja meg, és családban az összes jövedelem 7%-át eléri a társadalombiztosítási támogatásba befogadott gyógyszerköltség.

b) Az az egyedülő élő személy, akinek az egy főre jutó jövedelme az öregségi nyugdíj mindenkori legkisebb összegének 300%-át (jelenleg 85.500,- Ft) nem haladja meg és az összes jövedelmének 7%-át a társadalombiztosítási támogatásba befogadott gyógyszerköltség eléri.

A kérelmezőnek gyógyszertámogatás iránti kérelméhez csatolni kellene a gyógyszertár által kiadott részletes kiadást a gyógyszer költségről, de a támogatás megállapításánál csak a társadalombiztosítási támogatásba befogadott gyógyszerek, valamint gyógyászati segédeszközök térítési díjait lehetne figyelembe venni.

Jogosultság megállapítása esetén a támogatás eseti vagy 6 hónapon keresztül folyósítanánk a rászoruló szociális helyzetéhez igazodva.

**A rendelet tervezet 19. §-a** a jelenleg hatályos önkormányzati rendelet szerinti tartalommal szabályozza a **köztemetés költségének elengedésére** vonatkozó eseteket az Szt. 48. § (4) bekezdésében kapott felhatalmazás alapján.

A segélyezési feladatok 2020. évi pénzügyi tervét az alábbi táblázattal kívánom bemutatni.

**2020. évi segélyezés pénzügyi terve**

|  |  |  |
| --- | --- | --- |
| **Jogcím** | **2019. évi előirányzat felhasználás** | **2020. évi****előirányzat** |
| Települési támogatás – Időszaki pénzbeli | 6.551.526 | 6.000.000 |
| Települési támogatás – Pénzbeli |
| Települési támogatás – Bárányhimlő |
| Települési támogatás –agyhártyagyulladás ellen |
| Települési támogatás – Hulladékgyűjtő edényzet |
| Települési támogatás – Lakbér | 2.922.560 | 3.200.000 |
| Települési támogatás – Fa | 4.974.681 | 5.200.000 |
| Települési támogatás – Fűtés |
| Települési támogatás – Időszakos gyógyszer | 4.101.000 | 5.000.000 |
| Települési támogatás – Gyógyszerutalvány |
| Települési támogatás – Természetbeni |
| Települési támogatás –RGYK-hoz kapcsolódó |
| Települési támogatás – Születési | 3.680.000 | 5.000.000 |
| Települési támogatás – Fogyatékos gyermek |
| Bursa |
| Települési támogatás – Temetésre | 990.000 | 1.200.000 |
| Települési támogatás – Nyári szünidei étkeztetés | 734.958 | 700.000 |
| Köztemetés | 1.465.050 | 1.500.000 |
| Más egyéb szolgáltatás | 2.799.400 | 200.000 |
| Összesen: | **28.219.175** | **28.000.000** |

A jogalkotásról szóló törvény szerint a jogszabály előkészítője a jogszabály feltételezett hatásaihoz igazodó részletezettségű előzetes hatásvizsgálat elvégzésével fel kell, hogy mérje a szabályozás várható következményeit, önkormányzati rendelet esetén az előzetes hatásvizsgálat eredményéről a képviselő-testületet tájékoztatni kell. A hatásvizsgálat során vizsgálni kell:

a.) a tervezett jogszabály valamennyi jelentősnek ítélt hatását különösen:

aa.) társadalmi, gazdasági, költségvetési hatásait

ab.) környezeti és egészségi követelményeit

ac.) adminisztratív terheket befolyásoló hatásait, valamint

b.) a jogszabály megalkotásának szükségességét, jogalkotás elmaradásának várható következményeit, és

c.) a jogszabály alkalmazásához szükséges személyi, szervezeti, tárgyi és pénzügyi feltételeket.

A fentiek alapján az alábbi megállapításokat teszem:

**1.A rendelet-tervezet társadalmi, gazdasági költségvetési hatásai:**

A bevezetőben részletezettek szerint az önkormányzat képviselő-testülete felelősséggel kívánja kezelni a helyi közösség szociális biztonságának erősítését a települési támogatások biztosításával.

**2. Rendelet-tervezet környezeti és egészségügyi következményei:**

Az önkormányzati rendelet eltérő élethelyzeteket kezelő települési támogatásra jogosító különböző jövedelemhatárai biztosítják a különböző élethelyzethez nyújtható hathatós segítség lehetőségét, ami az életminőségben, így az egészségügyi állapot javulásában jelenthet pozitív irányú elmozdulást.

**3. Tervezett rendelet adminisztratív terheket befolyásoló hatásai:**

A tervezett rendelet adminisztratív terheket nem növeli. Az ügyintézési határidő 15 nap, ami a megalapozott és felelősségteljes döntés meghozatala miatt nagyobb terhelést ró a dolgozókra, ami munkaszervezéssel, feladatcsoportosítással kezelhető.

**4. Jogszabály megalkotásának szükségessége, a rendeletalkotás elmaradásának várható következményei:**

Az új rendelet megalkotására tett javaslatom bevezető részében részleteztem a rendelet megalkotásának szükségességét.

**5. A rendelet alkalmazásához szükséges személyi, szervezeti, tárgyi és pénzügyi feltételek:**

A rendelet alkalmazásához szükséges szervezeti feltételek rendelkezésre állnak, a szükséges tárgyi, személyi, és pénzügyi feltételek a 2020. évi költségvetésben kerülnek biztosításra.

Kérem a Tisztelt Képviselő-testületet, hogy az előterjesztést vitassa meg és hozza meg döntését, az új önkormányzat rendelet megalkotásáról.

Csongrád, 2020. február 13.

Dr. Juhász László

 jegyző

**Csongrád Városi Önkormányzat Képviselő-testületének**

**.../2020. (........) önkormányzati rendelete**

*(tervezet)*

***A települési támogatás megállapításának, kifizetésének, folyósításának,***

***valamint felhasználásának ellenőrzéséről***

Csongrád Városi Önkormányzat Képviselő-testülete a szociális igazgatásról és szociális ellátásokról szóló 1993. évi III. törvény 1. § (2) bekezdésében, a 26. §-ban, a 32. § (1) bekezdésében, a (3) bekezdésében, a 45. §-ban, a 48. § (4) bekezdésében, a 132. § (4) bekezdés g) pontjában, valamint Magyarország Alaptörvénye 32. cikk (1) bekezdés a) pontjában, (2) bekezdésében kapott felhatalmazás alapján, Magyarország helyi önkormányzatairól szóló 2011. évi CLXXXIX. törvény 13. § (1) bekezdés 8a) pontjában, valamint a szociális igazgatásról és szociális ellátásokról szóló 1993. évi III. törvény 10. § (1) bekezdése és a 25. § (3) bekezdés b) pontja szerinti feladatkörében eljárva a következőt rendeli el.

**I. Fejezet**

**Általános rendelkezések**

**A rendelet célja:**

**1. § (1)** A rendelet célja, hogy a szociális biztonság megteremtése és megőrzése érdekében szabályozza a pénzbeli és természetbeni ellátásokat.

**(2)** A Képviselő-testület a támogatások biztosításával anyaság, betegség, rokkantság, fogyatékosság, özvegység, árvaság, munkanélküliség miatt szociálisan rászorult családok életminőségén kíván javítani.

Ezzel egyidejűleg ösztönözni kívánja a kérelmezőket arra, hogy önmagukért és családjukért kellő felelősséget vállaljanak és közreműködjenek az anyagi és szociális helyzetük jobbításában.

**II. Fejezet**

**A rendelet hatálya**

**2. §**  E rendeletet kell alkalmazni Csongrád Város közigazgatási területén életvitelszerűen élő, lakóhellyel vagy tartózkodási hellyel rendelkező személyek vonatkozásában, figyelemmel a szociális igazgatásról és szociális ellátásokról szóló 1993. évi III. törvény (a továbbiakban: Szt.) 1-3.§-aiban foglalt eltérésekre.

**Hatásköri szabályok**

**3. § (1)** Csongrád Városi Önkormányzat Képviselő-testületének e rendeletben meghatározott

a) települési támogatás megállapításáról,

b) köztemetés elrendeléséről, a köztemetés költségének megtérítése alól részbeni vagy egészbeni mentesítéséről szóló hatáskörét a polgármesterre ruházza át.

**(2)** Átruházott hatáskörben a szociális ügyekért felelős bizottság dönt az (1) bekezdésben meghatározott települési támogatás során egyedi méltányosság gyakorlásáról.

**(3)** A szociális ügyekért felelős bizottság a polgármester átruházott hatáskörében hozott döntése ellen benyújtott fellebbezéseket véleményezi.

**(4)** A polgármester átruházott hatáskörben hozott döntése ellen benyújtott fellebbezés elbírálása a Képviselő-testület hatáskörébe tartozik.

**III. Eljárási rendelkezések**

**4. § (1)** E rendelet alkalmazásánál az Szt. 4. §-ban rögzített értelmező rendelkezéseket kell figyelembe venni.

**(2)** A szociális támogatás iránti kérelmeket személyesen a Polgármesteri Hivatal szociális ügyekkel foglalkozó szervezeti egységénél a támogatásfajta szerinti forma-nyomtatványon, igénylőlapon lehet előterjeszteni. A formanyomtatvány a város honlapján letölthető: [www.csongrad.hu](http://www.csongrad.hu/). A kérelem postai úton is benyújtható.

**(3)** A szociális biztonság érdekében az önkormányzat, valamint annak intézményei, továbbá a településen működő nevelési, egészségügyi szervezetek, civil szervezetek kötelesek együttműködni, a tudomásukra jutott szociális problémák megoldását kötelesek kezdeményezni.

**(4)** A jogosultság elbírálásához a kérelmezőnek nyilatkoznia és igazolnia kell saját maga, valamint családja havi jövedelmét forintban. Lakbértámogatás és fűtéstámogatás iránti kérelem esetén a kérelmező, valamint a vele egy háztartásban élő személyek havi jövedelmét forintban.

**(5)** Amennyiben a kérelmező családtagjainak jövedelme alkalmi munkából származik, annak összegét saját nyilatkozattal kell igazolnia.

**(6)** A jogviszonyban keletkezett ellátásokból a jövedelmeket a tárgyévi nyugdíjról szóló igazolással, a társadalombiztosítási ellátás esetén a kérelem benyújtását megelőző hónapban kifizetett ellátás igazoló szelvényével vagy a társadalombiztatási szerv igazolásával, határozatával, jövedelemigazolásával, lakossági forintszámla-kivonattal, bérpapírral, munkáltatói igazolással kell igazolni.

**(7)** Nyilatkozattételi kötelezettség nemleges esetben is fennáll. A kérelmezőnek erről büntetőjogi felelőssége tudatában kell nyilatkoznia azzal, hogy az állami foglalkoztatási szervnél történő regisztrációja érdekében eljár, és az erről szóló hatósági igazolást benyújtja.

**(8)** A kérelmező vagy családtagja önálló, vagy társas vállalkozó – kivéve a mezőgazdasági őstermelőt –, jövedelemigazolásként a kérelem benyújtását megelőző gazdasági év személyi jövedelemadó-alapjáról szóló NAV által kiadott igazolást köteles becsatolni.

**(9)** A jogosultság megállapításakor az Szt-ben szabályozott jövedelemszámítás szerint kell eljárni.

**(10)** A Polgármesteri Hivatal szociális ügyekkel foglalkozó szervezeti egysége a döntés előkészítése során a kérelmező szociális helyzetéről környezettanulmányt készíthet.

A környezettanulmány elkészítésében felkérésre a Család- és Gyermekjóléti Szolgálat szükség szerint közreműködik.

**(11)** A kérelmező a Polgármesteri Hivatal szociális ügyekkel foglalkozó szervezeti egységével a döntés előkészítése során köteles együttműködni, amennyiben az együttműködés bizonyíthatóan nem valósul meg, a kérelmet el lehet utasítani.

**(12)** A benyújtott igazolások, nyilatkoztatok tartalmát a Polgármesteri Hivatal szociális ügyekkel foglalkozó szervezeti egysége az alábbiak szerint ellenőrizheti:

a) megkeresheti az illetékes Nemzeti Adó és Vámhivatalt,

b) megkeresheti a személyi adat- és lakcímnyilvántartó szervet,

c) elrendelheti környezettanulmány készítését,

d) lekérdezheti és adatot egyeztethet a Magyar Államkincstár Szociális Ellátások nyilvántartási rendszerén keresztül,

e) megkeresheti az igazolást kiállító szervet, munkáltatót

**(13)** Nem szükséges a kérelmezőnek új igazolást csatolni, illetve nyilatkozatot tenni a tárgyévi kérelméhez, ha e rendelet előírásainak megfelelően már benyújtotta:

a) a tárgyévi nyugdíjáról szóló igazolást,

b) álláskereső esetén az ellátásról vagy regisztrációról a munkaügyi központ illetékes kirendeltsége által kiadott előző havi igazolást, határozatot,

c) a gyermek elhelyezése vagy ideiglenes elhelyezése és gyámrendelése tárgyában hozott bírósági és gyámhivatali határozatot vagy külön élő szülők esetén a szülői felügyeleti jog gyakorlásáról felvett gyámhatósági jegyzőkönyvet.

**(14)** Ha a Polgármester a hatáskörébe tartozó szociális ellátás megtérítését rendeli el, a megtérítés összege, illetve pénzügyi ellenértéke és kamatösszege tekintetében, amennyiben annak megfizetése a kötelezett megélhetését súlyosan veszélyeztetné, méltányosságból engedélyezhet:

a) részletfizetést, ha a kötelezett személy havi jövedelme, valamint családjában az egy főre jutó havi jövedelem az öregségi nyugdíj mindenkori legkisebb összegének háromszorosát nem éri el,

b) csökkentést, ha a kötelezett személynek a havi jövedelme, valamint családjában az egy főre jutó havi jövedelem az öregségi nyugdíj mindenkori legkisebb összegének a kétszeresét nem éri el,

c) elengedést, ha a kötelezett személynek a havi jövedelme, valamint családjában az egy főre jutó havi jövedelem az öregségi nyugdíj mindenkori legkisebb összegének másfélszeresét nem éri el és vagyona sem neki, sem családjának nincs.

**(15)** **A megállapított települési támogatás folyósítása, illetve kifizetése:**

a) Ha települési támogatás célja gyermek születésének támogatása, fogyatékos gyermek családjának támogatása, elhunyt személy temetési költségeihez való hozzájárulás a települési támogatást elsősorban az ügyfél folyószámlájára, illetve a temetkezést végző szerv részére átutalással vagy a jogosult körülményeinek mérlegelése alapján házi pénztáron keresztül, konkrét időpont és összeg megjelölésével kerül kifizetésre,

b)Ha a települési támogatás célja a lakhatás költségéhez való hozzájárulás, (lakbértámogatás, fűtéstámogatás) a települési támogatást tárgyhót követő 5. napjáig kell folyósítani az önkormányzat bérlakás-üzemeltetési számlájára, illetve az ügyfél által megjelölt szolgáltató számlájára.

Amennyiben a fűtési támogatás természetbeni támogatásként – tűzifa formájában – kerül megállapításra, a támogatás összértékének megfelelő mennyiségű tűzifát a jogosult rendelkezésére kell bocsátani, e rendelet 10. § (5) bekezdésében meghatározott fűtési idényt megelőző hónapban.

c) Ha a települési támogatás célja a gyógyszer kiadások viseléséhez nyújtott támogatás vagy a rendkívüli települési támogatás célja a létfenntartást veszélyeztető élethelyzet megoldásához való hozzájárulás, élelmiszerhez való hozzáférés, tüzelőanyaghoz való hozzáférés biztosítása, mindennapi életvitelt negatívan befolyásoló nem tervezhető körülmény hatásának csökkentése,a települési támogatást elsősorban lakossági folyószámlára történő utalással vagy a jogosult körülményeinek mérlegelése alapján, házipénztáron keresztül, konkrét időpont és összeg megjelölésével kerül kifizetésre.

d) A rendkívüli települési támogatás családgondozó részére is kiutalható, a pénz felvételére jogosult köteles a felhasználásról elszámolni.

 e) A nyári szünidei gyermekétkeztetés támogatására nyújtott települési támogatást a tárgyhónapot követő hónap 5 napjáig kell folyósítani az ellátást nyújtó intézmény számlájára.

 f) Az agyhártyagyulladás elleni védőoltás támogatására nyújtott települési támogatást a tárgy hónapot követő hónap 5. napjáig kell folyósítani az oltóanyagot biztosító gyógyszertár számlájára.

**IV. Fejezet**

**A települési támogatás formái**

**5. § (1)** Az önkormányzat Képviselő-testülete az alábbi települési támogatásokat állapítja meg:

a) rendkívüli települési támogatás,

b) lakhatáshoz kapcsolódó rendszeres kiadások viseléséhez nyújtott települési támogatás:

– lakbértámogatás,

– fűtési támogatás,

c) gyermek születéséhez nyújtott települési támogatás,

d) fogyatékos gyermek családjának támogatása,

e) agyhártyagyulladás elleni védőoltás támogatására nyújtott települési támogatás,

f) nyári szünidei gyermekétkeztetés támogatására nyújtott települési támogatás,

g) rendszeres gyermekvédelmi kedvezményhez kapcsolódó települési támogatás,

h) temetési költségekhez való hozzájárulás,

i) gyógyszerkiadások viseléséhez nyújtott települési támogatás.

**(2)** Az (1) bekezdés a), b), e), f), g), h), i) pontjaiban meghatározott települési támogatás természetben is nyújtható.

**V. Fejezet**

**Szociális rászorultságtól függő települési támogatások**

**1. Rendkívüli települési támogatás**

**6. § (1)** Rendkívüli települési támogatás nyújtható:

a) élelmiszerre,

b)mindennapi életvitelt negatívan befolyásoló nem tervezhető körülmény megoldására,

c) létfenntartást veszélyeztető helyzetbe került személynek.

**(2)** Az (1) bekezdésben meghatározott esetben a rendkívüli települési támogatásra jogosult az a személy,

 a) akinek az 1 főre számított családi jövedelme az öregségi nyugdíj mindenkori

 legkisebb összegének 160%-átnem haladja meg,

b) egyedül élő, illetve gyermekét egyedül nevelő szülő esetén jövedelme az öregségi nyugdíj mindenkori legkisebb összegének 200%-át nem haladja meg.

**(3)** Rendkívüli települési támogatás adható:

a) esetenként,

b) havi rendszerességgel.

 **(4)** Rendkívüli települési támogatás eseti összege 2.000,- Ft-nál kevesebb nem lehet, maximális összege legfeljebb 28.500,- Ft.

 Rendkívüli települési támogatás eseti jelleggel e rendeletben szabályozott jogosultsági feltételek alapján, tárgyévben legfeljebb 3 alkalommal állapítható meg. Ettől eltérni rendkívüli indokolt esetben a bizottság javaslatára lehet.

 Havi rendszerességgel megállapított rendkívüli települési támogatás összege nem haladhatja meg az öregségi nyugdíj mindenkori legkisebb összegét, a folyósítás ideje legfeljebb 3 hónap.

 Rendkívüli települési támogatásnál a család szociális helyzete, a támogatás gyakorisága, a család rászorultságának egységében történik.

 **(5)** Havi rendszerességgel megállapított rendkívüli települési támogatás folyósítása alatt újabb támogatás csak méltányosságból a bizottság döntése alapján adható.

**7. § (1)** Rendkívüli települési támogatás állapítható meg annak a létfenntartást veszélyeztető helyzetbe került személynek, akinek a családjában az 1 főre jutó jövedelem nem haladja meg az öregségi nyugdíj mindenkori legkisebb összegének a 220%-át az i.) pontban foglalt esetben az öregségi nyugdíj mindenkori legkisebb összegének 250%-át - ,és önmaga vagy családja létfenntartásáról gondoskodni nem tud, mert:

a) tartós betegsége vagy rokkantsága miatt, jelentős jövedelem kiesése következett be vagy

b) a lakhatását biztosító épületben természeti csapás, földrengés, víz, vihar, jégeső, rendkívüli mértékű csapadék, tűz jelentős kárt okozott vagy,

c) bűncselekmény áldozata, sérelmére elkövetett bűncselekményből anyagi kára keletkezett vagy

d) nyugdíja vagy megváltozott munkaképességű személyek ellátásairól és egyéb törvények módosításáról szóló 2011. évi CXCI. tv. 3. § /1/ bekezdése szerint folyósított ellátásának kifizetése a jogosultság megállapításának elbírálása miatt késik, vagy

e) önhibáján kívül legfeljebb 2 havi lakbérhátraléka halmozódott fel, és azt önerőből nem tudja kielégíteni vagy

f) nagyobb összegű váratlan kiadását vagy havi 15.000 Ft feletti társadalombiztosításba be nem fogadott gyógyszer, gyógyászati segédeszköz, étrend kiegészítő készítmény kiadását önerőből nem tudja kiegyenlíteni vagy

g) gyermeke nevelésével, gondozásával kapcsolattartásával a gyermek fogadásával, a gyermek egészségügyi ellátásával a gyermek családba való visszahelyezése során felmerülő anyagi problémát önerőből megoldani nem tudja vagy

h) a családjában baleset miatt súlyos egészségügyi károsodás, vagy anyagi kár keletkezett.

i) Egy fős háztartásban él és a 60 liter űrtartalmú hulladékgyűjtésére szolgáló edényzet megvásárlása miatt anyagi veszélyhelyzetbe került.

**(2)** A települési támogatás összege:

 a) Az (1) bekezdés a)-h) pontjaiban meghatározott esetekben elérheti a tényleges költség mértékét, de nem haladja meg az öregségi nyugdíj mindenkori legkisebb összegét.

 b) Az (1) bekezdés i) pontjában meghatározott esetben legfeljebb 4.000,- Ft, amennyiben a kérelmező igazolja a hulladékgyűjtésére szolgáló edényzet megvásárlását, és a szolgáltatónál történő egyedi közszolgáltatási szerződése megkötését.

**(3)** A szociális ügyekért felelős bizottság méltányosságból az (1) bekezdésben meghatározott jövedelmi feltételektől eltérhet, legfeljebb 50%-kal, egyedül élő esetén 80%-kalés soron kívüli eljárás keretében az (1) bekezdés a.), b.), h.), f.) pontjaiban meghatározott körülmények fennállása esetén létfenntartást veszélyeztető rendkívüli élethelyzetbe, krízishelyzetbe került személyeknek és családoknak támogatást adhat.

 Amennyiben a bizottság véleményének kikérésével járó késedelem a kérelmező, vagy családja életét vagy testi épségét, egészségét veszélyezteti, vagy más súlyos elháríthatatlan kárral járna, a polgármester a bizottság véleményének kikérése nélkül haladéktalanul dönt a támogatás megállapításáról.

 **(4)** Nagyobb összegű váratlan kiadáshoz nyújtott települési támogatás esetén a támogatásban részesített személy a határozat kézhezvételétől számított 15 napon belül számlával köteles elszámolni a felhasználásról.

**8. §** Nem állapítható meg rendkívüli települési támogatás annak az aktív korú személynek, aki álláskeresőként, illetve akinek családjában élő személy munkanélküliként a munkahelykeresés céljából nem működik együtt a Csongrád Megyei Kormányhivatal Foglalkoztatási Osztályával.

**2. Lakhatáshoz kapcsolódó rendszeres kiadások viseléséhez nyújtott**

**települési támogatás**

**9. § (1)** Lakbértámogatás:

Önkormányzati lakás bérlőjének az általa lakott és bérelt lakás fenntartásával kapcsolatos rendszeres kiadása – lakbér – viseléséhez települési támogatást nyújtható lakbértámogatás formájában e rendeletben meghatározott feltételek szerint.

**(2)** Lakbértámogatásra jogosult az a bérlő, akinek a háztartásában az egy főre jutó havi jövedelem nem haladja meg az öregségi nyugdíj mindenkori legkisebb összegének 500%-át.

 **(3)** A lakbér támogatás havi összege 2.000,- Ft

**(4)** Lakbértámogatás iránti kérelem bármikor benyújtható.

**(5)** Lakbértámogatást 1 évre kell megállapítani, a támogatás letelte után a bérlőnek ismételten kezdeményezni kell annak megállapítását.

**(6)** Lakbértámogatás ugyanazon bérlemény tekintetében csak egy jogosultnak, bérlőnek állapítható meg.

**(7)** Nem jogosult lakbértámogatásra, aki költségelvű bérlakásban lakik.

**(8)** Önkormányzati lakás bérlője, lakhatásához kapcsolódó rendszeres kiadásai viseléséhez fűtési támogatásra nem jogosult.

**10. §** **Fűtési támogatás**

**(1)** Fűtési támogatás adható annak a kérelmezőnek, akinek háztartásában az egy főre jutó havi jövedelem nem haladja meg az öregségi nyugdíj mindenkori legkisebb összegének 250%-át, egyszemélyes háztartás esetén az öregségi nyugdíjminimum 300%-át.

 Fűtési támogatás ugyanazon lakásra csak egy jogosultnak állapítható meg, függetlenül a lakásban élő személyek és háztartások számától.

**(2)** A települési támogatást kérő a lakás vagy nem lakás céljára szolgáló helyiség tulajdonosa, albérlője, haszonélvezője a kérelem benyújtásakor nyilatkozik, hogy milyen jogcímen lakja a lakást vagy a nem lakás céljára szolgáló helyiséget.

**(3)** A fűtési támogatás egy fűtési idényre szól, hat hónapra, novembertől áprilisig.

**(4)** A kérelmet minden fűtési idény előtt meg kell újítani, a kérelem tárgy év szeptember 30-ig nyújtható be.

**(5)** A támogatás havi összege nem lehet kevesebb, mint 3.000,- Ft, egyedül élő esetén 3.500,-Ft. Tűzifa igénylése esetén a támogatás mértéke 1,5 erdei m3 tűzifa.

**11. § (1)** Nem jogosult lakhatáshoz kapcsolódó rendszeres kiadások viseléséhez nyújtott települési támogatásra (lakbértámogatás, fűtéstámogatás):

a) aki albérlőt tart vagy más módon hasznosítja a lakását,

b) akinek a lakásbérleti vagy tulajdonjogára vonatkozóan tartási életjáradéki vagy öröklési szerződése áll fenn,

c) aki a bérleti szerződésben vállalt rendeltetésszerű lakáshasználattal kapcsolatos szabályokat vagy az emberi együttélés szabályait nem tartja be.

**3. A gyermek születéséhez nyújtott települési támogatás**

**12. § (1)** Települési támogatás nyújtható a gyermek születésekor, ha a kérelmező a kérelem benyújtását megelőző 6 hónapban Csongrádon állandó lakóhellyel vagy a kérelem benyújtását megelőző 12 hónapban tartózkodási hellyel rendelkezik.

**(2)** Születési támogatási összeg gyermekenként 50.000,- Ft.

**(3)** Születési támogatás iránti kérelmet a gyermek születését követő 60 napon belül lehet előterjeszteni. Ezen határidő elmulasztása jogvesztő.

**(4)** A kérelem benyújtásakor a gyermek születési anyakönyvi kivonatának bemutatása szükséges.

**4. Fogyatékos gyermek családjának nyújtott települési támogatás**

**13. § (1)** Települési támogatás nyújtható annak a fogyatékos gyermeket nevelő családnak, ahol a testi, érzékszervi, értelmi fogyatékos (értelmileg akadályozott) vagy autizmussal élő, vagy halmozottan sérült gyermek a 16 életévétnem töltötte be, sajátos nevelési igénye miatt korai fejlesztésben részesül, nevelése a köznevelés keretein belül integrált óvodai, iskolai, illetve szegregált, gyógypedagógiai óvodában/iskolában valósul meg, valamint a családban az egy főre jutó havi jövedelem összege nem haladja meg az öregségi nyugdíj mindenki legkisebb összegének az 500%-át.

**(2)** A települési támogatás összege gyermekenként 40.000,- Ft/év.

**(3)** A fogyatékosság tényét és a sajátos nevelési igényének megfelelő ellátását, annak korai fejlesztésben, óvodai /iskolai nevelésben való megvalósulását a kérelmezőnek igazolnia kell a Fővárosi Pedagógiai Szakszolgálat (Hallás-, Látás-, Mozgásvizsgáló) Szakértői Bizottságai vagy Csongrád Megyei Pedagógiai Szakszolgálat Szakértői Bizottsága, vagy a Csongrád Megyei Pedagógiai Szakszolgálat Csongrádi Tagintézménye által kiállított szakértői vélemények csatolásával.

**5. Agyhártyagyulladás elleni védőoltás támogatására nyújtott települési támogatás**

**14. § (**1)Az agyhártyagyulladás elleni védőoltás támogatására nyújtott települési támogatásra jogosult az a kérelmező:

 – aki a kérelem benyújtásakor és az azt megelőző 6 hónapban Csongrád városban lakóhellyel rendelkezik, és életvitelszerűen lakóhelyén él,

 – az egy főre számított havi családi jövedelme nem haladja meg az öregségi nyugdíj mindenkori legkisebb összegének 450%-át,

– aki házi gyermekorvosi igazolással tanúsítja, hogy az első oltóanyag már beadásra került a gyermek 3-4 hónapos kora között,

– aki Csongrád város közigazgatási területén működő gyógyszertári igazolást csatol be a (Menningococcus B elleni) Bexsero oltóanyag költségéről.

 (2) A támogatás összege a 2. számú oltóanyag teljes költsége, legfeljebb 30.000 Ft/db.

**6. Nyári szünidei gyermekétkeztetés támogatására nyújtott települési támogatás**

**15*.*§ (1)** A rendszeres gyermekvédelmi kedvezményre jogosult gyermekek részére a nyári szünet időtartamára a szülő/törvényes képviselő kérelmére a déli meleg főétkezést valamennyi munkanapon ingyenesen biztosítja az önkormányzat.

**(2)** A déli meleg főétkezés támogatási összege legfeljebb a mindenkori központi költségvetési törvényben a rászoruló gyermekek intézményen kívüli szünidei étkeztetését biztosító feladatellátás eseti összegével azonos.

**7**.**Rendszeres gyermekvédelmi kedvezményhez kapcsolódó települési támogatás**

**16. §** (1) A tárgyév augusztus 01. napján rendszeres gyermekvédelmi kedvezményre jogosult

 gyermek szülője/törvényes képviselője egyszeri természetbeni (élelmiszervásárlási) települési támogatásra jogosult.

 (2)A természetbeni települési támogatás összege gyermekenként nem lehet kevesebb, mint 3.000,- Ft és nem lehet több mint 5.000,- Ft. Kifizetése a pénzbeli támogatás átadásával egy időben esedékes tárgyév augusztus hónapban.

**8.Települési támogatás temetési költségekhez való hozzájárulásra**

**17.§** **(1)** Települési támogatás állapítható meg a temetési költségekhez való hozzájárulás címén annak a személynek, aki az elhunyt eltemetéséről gondoskodott, és a családjában az egy főre jutó havi jövedelem nem haladja meg az öregségi nyugdíj mindenkori legkisebb összegének 300%-át.

**(2)** Az elhunyt személy eltemettetésének költségeihez való hozzájárulásként megállapított települési támogatás összege az öregségi nyugdíj mindenkori legkisebb összege.

 **(3)** A szociális ügyekkel foglalkozó bizottság méltányosságból az (1) bekezdésben rögzített jövedelemi feltételektől eltérhet annál a személynél, aki az elhunyt eltemetését vállalta, de akinek a családjában az 1 főre jutó havi jövedelem a települési támogatás megállapításához irányadó jövedelemhatárt legfeljebb 50%-kal meghaladja és különös méltánylást érdemlő élethelyzetben van.

**(4)** Különös méltánylást érdemlő élethelyzetnek minősül, ha

* az elhunyt gyermekkorú,
* az elhunyt halálát közlekedési baleset okozta,
* ha a kérelmező a kérelem benyújtását megelőző 12 hónapban már az elhunyt eltemetéséről gondoskodott.

**(5)** Kérelemre a települési támogatás összege közvetlenül a szolgáltatóhoz utalható.

**(6)** Nem állapítható meg temetési támogatás, ha az elhunyt temetése közköltségen történt, a kérelmező a hadigondozásról szóló 1994. évi XLV. tv. 16. §-a alapján temetési hozzájárulásban részesült vagy a temetési támogatást igénylő a meghalt személlyel tartási-, életjáradéki-, öröklési szerződést kötött.

**9*.* Gyógyszerkiadások viseléséhez nyújtott települési támogatás**

**18. § (1)** Gyógyszerkiadások viseléséhez nyújtott települési támogatásra jogosult:

a) az a szociálisan rászorult személy, akinek családjában az egy főre jutó havi jövedelem az öregségi nyugdíj mindenkori legkisebb összegének 275%-át nem haladja meg, és a családban az összes jövedelem 7%-át eléri a társadalombiztosítási támogatásba befogadott gyógyszerköltség.

b) az az egyedül élő személy, akinek az egy főre jutó jövedelme az öregségi nyugdíj mindenkori legkisebb összegének 300%-át nem haladja meg, és az összes jövedelmének 7%-át a társadalombiztosítási támogatásba befogadott gyógyszerköltség eléri.

**(2)** A gyógyszertámogatás iránti kérelemhez csatolni kell a gyógyszertár által kiállított

 részletes igazolást a gyógyszerköltségről. A támogatás megállapításánál csak a társadalombiztosítási támogatásba befogadott gyógyszerek térítési díjai, valamint a

 gyógyászati segédeszközök társadalombiztosítási támogatásba befogadott térítési

 díjai vehetők figyelembe.

 A társadalombiztosítási támogatásba befogadott gyógyszerek, gyógyászati segédeszközök térítési díjai az Országos Egészségbiztosítási Pénztár internetes oldalán elérhető, nyilvános.

**(4)** A fentiek szerint megállapított támogatás adható eseti jelleggel vagy 6 hónapon keresztül a kérelmező szociális helyzetéhez igazodva, amennyiben a terápia indokoltságát a kérelmező háziorvosa igazolja. A támogatás mértéke a maximálisan adható 7.000 Ft/hó összeget nem haladhatja meg.

**VI. fejezet**

**Köztemetés**

**19.§ (1)** A köztemetés költségének megtérítése elengedhető:

a) ha a temetésre kötelezett kiskorú, gyámolt, átmeneti nevelésbe vett, tartós nevelésbe vett,

b) ha az elhalt temetésre kötelezett gyermeke neveléséről, gondozásáról soha nem gondoskodott, vele kapcsolatot nem tartott,

c) köztemetés költségeinek megtérítésére kötelezett személy családjában az 1 főre jutó jövedelem nem haladja meg e rendelet 6.§ (2) bekezdésében rögzített jövedelemhatárt.

**(2)** A polgármester a köztemetés megtérítési kötelezettség előírása esetén, amennyiben annak megfizetése súlyosan veszélyeztetné a kötelezett megélhetését, méltányosságból engedélyezhet:

a)csökkentést, ha a kötelezett személynek a havi jövedelme, valamint családjában az egy főre jutó havi jövedelem az öregségi nyugdíj mindenkori legkisebb összegének a kétszeresét nem éri el,

b) részletfizetést, ha a kötelezett személy havi jövedelme, valamint családjában az egy főre jutó havi jövedelem az öregségi nyugdíj mindenkori legkisebb összegének háromszorosát nem éri el.

**Záró rendelkezés:**

**20.§ (1)** Ez a rendelet 2020. március 1-jén lép hatályba.

 **(2)** Hatályát veszti a települési támogatás megállapításának, kifizetésének, folyósításának,

 valamint felhasználásának ellenőrzéséről szóló 5/2015. (II.23.) önkormányzati rendelet.

Bedő Tamás Dr. Juhász László

polgármester jegyző

**Záradék:**

A rendelet kihirdetésének napja 2020..........

Dr. Juhász László

 jegyző